Iffirmat il-ftehim finali bejn il-Gvern, s-Shangai Electric Power u l-Enemalta li bih l-kumpanija Ċiniża ser tinvesti €320 miljun u tifforma sħubija strateġika mal-Enemalta. Bil-ftehim, is-Shangai Electric Power ser ikollha 33.3% tal-ishma tal-Enemalta u ser tieħu fuqha wkoll 33.3 fil-mija tad-dejn u anke tal-garanziji fuq id-dejn li bħalissa jidhru fuq il-kotba tal-Gvern. Il-ftehim deskritt mill-Prim Ministru bħala storiku se jkun diskuss fil-Parlament nhar il-Erbgħa. Tħabbar ukoll li bil-ftehim, il-gvern Malta mhux ser ikun marbuta li jixtri l-enerġija mill-kumpanija ġdida Dellimara 3 Generation li fiha s-Shangai Electric se ikollha disgħin fil-mija tal-ishma. F’ċeremonja f’Kastilja ġie issiġġilat il-ftehim li bih is-Shangai Electric Power ser tissieħeb mal-Enemalta b’investiment direttt ta’ €100 miljun kif ukoll b’investiment ieħor ta’ €220 miljun li jinkludu l-proċess biex l-impjant tal-BWSC jinqaleb biex jaħdem bil-gass. Il-ftehim huwa riżultat ta’ diskussjoni li bdew wara li f’Settembru tas-sena l-oħra kien iffirmat il-memorandum of understanding bejn iż-żewġ naħat. B’dan il-ftehim, is-Shangai Electric Power ser ikollhom sehem minoritarju ta’ 33 fil-mija fl-Enemalta, bil-Gvern jibqa’ jżomm il-maġġoranza tal-ishma kif ukoll jaħtar iċ-chairman u tliet diretturi waqt li l-kumpanija Ċiniża ser tkun rappreżentata żewġ membri bil-bord tad-diretturi fosthom il-viċi chairman. Iċ-chairman tal-kumpanija Ċiniża YUN DAN WANG qal li dan huwa l-ewwel investiment tal-kumpanija fl-Ewropa u huwa parti mill-istrateġija ta’ investiment fl-Ewropa. Wera sodisfazzjon għal dan il-ftehim li qal għandu jkompli jsaħħaħ ir-relazzjonijiet bejn Malta u ċ-Ċina.  Żied jgħid li l-kumpanija trid tara t-tisħiħ tal-Enemalta fil-ġenerazzjoni u l-provvista ta’ enerġija nadifa u sostenibbli. Il-Prim Ministru Joseph Muscat qal li b’dan il-ftehim qed jitpoġġew sisien sodi għall-enemalta li trid tkompli bil-pjani tagħha fil-qasam tal-enerġija li ser iwassal biex ma jkompliex jintuża l-heavy fuel oil. Qal li l-ftehim dawwar il-problema tal-enemalta f’opportunità li minn mażżra ser isir mutur. Il-Ministru tal-Enerġija Konrad Mizzi qal li qabel l-aħħar tas-sena ser ikunu daħlu €250 miljun mit-€320 miljun li ddiskrivhom bħala l-akbar investiment barrani li qatt sar f’Malta. Qal li b’dan l-investiment id-dejn tal-Enemalta li kien jilħaq 840 miljun ser jonqos bin-nofs. Mistoqsi minn Television Malta, il-Ministru Mizzi qal li d-dejn li jibqa’ tal-Enemalta ser ikun proporzjonalment fuq il-kumpanija Ċiniża wkoll. Il-Ministru Mizzi fisser li l-ftehim jaħseb mhux biss għas-sħubija strateġika bejn l-Enemalta u s-Shangai Electric Power iżda wkoll għat-twaqqif ta’ tliet kumpaniji oħra, fosthom id-Delimara 3 generation li ser  tmexxi l-impjanti tal-BWSC li fiha il-kumpanija Ċiniża ser ikollha disgħin fil-mija tal-ishma b’investiment totali ta’ €220 miljun. Il-Gvern Malti ser iżomm 10 fil-mija f’din il-kumpanija mingħajr iżda ma joħroġ l-ebda flus biex ikollu dawn l-ishma. Is-Shangai Electric Power, li waqfet ukoll kumpanija f’Malta ntrabtet li tikkonverti l-impjant tal-BWSC biex jibda jaħdem fil-gass. Hemm qbil ukoll fuq l-arranġamenti tekniċi biex dan isir bil-għan li jibda jaħdem fl-istess żmien li tibda topera l-power station tal-Electrogas. Spjega li Delimara 3 Generation u l-electrogas ser ikunu qed jużaw l-istess faċilitajiet tal-ħażna  tal-gass. Il-Ministru Konrad Mizzi qal li għalkemm il-kumpanija Ċiniż riedet li torbot lill-Enemalta biex tixtri ammont stabbilit mill-impjant tagħha, l-gvern innegozja biex ma jkollux dan l-obbligu u ser jixtri l-elettriku skont kif jaqbillu l-aktar. Qal iżda li bil-prezzijiet kif inhuma bħalissa, l-eletteriku iġġenerat bil-gas jiġi orħos mill-elettriku li jista jinxtara bl-interconnector. Bil-ftehim ser jitħallas minnufih id-dejn li sar fuq l-impjant tal-BWSC, għalkemm tvm huwa infurmat li l-gvern Malti qed jinnegozja mal-Bank tal-investiment ewropew biex is-self li kien ingħata lil gvern għax-xiri tal-BWSC, jiġi trasferit fuq dejn ieħor tal-Enemalta fejn ir-rati kienu inqas vantaġġjużi. Il-ftehim jipprovdi ukoll għat-twaqqif ta’ żewġ kumpaniji oħra bi sħab. Waħda li ser taħdem fil-qasam tal-enerġija li tiġġedded li ser tkun magħrufa bħala International Renewable Energy Development li fiħa l-gvern Malti ser ikollu 30 fil-mija tal-ishma. Din ser tkun qed tiżviluppa proġetti f’pajjiżi ewropej għall-enerġija mix-xemx u mir-riħ. Ser titwaqqaf ukoll l-Energy Service Centre li fiha l-gvern Malti ser ikollu 70 fil-mija tal-ishma biex tipprovdi servizzi ta’ manutenzjoni fl-impjanti ta’ enerġija fil-Mediterran, l-lvant nofsani u l-Golf Għarbi fejn diġa hemm preżenza tas-Shangai Eletric Power.